Geen foto’s van Westbury-moordverdagtes, gelas hofHeather Peterson se liggaam in ’n steeg in Westbury kort na die skietvoorval. Foto: Twitter via Yusuf Abramjee Die Johannesburgse landdroshof het opdrag gegee dat die twee mans wat aangekla word van die moord op Heather Petersen (45) van Westbury se identiteit nie bekendgemaak mag word nie. Die twee beskuldigdes het Woensdag vlugtig in die hof verskyn. Verslaggewers is nie toegelaat om foto’s van die beskuldigdes te neem nie, alle selfone moes afgeskakel word en lede van die publiek moes die hof verlaat voordat die verrigtinge begin het. Petersen is verlede maand doodgeskiet toe sy in die kruisvuur van ŉ beweerde bendeskietery in Westbury beland het. ŉ Tienjarige kind was by haar ten tyde van die voorval en die kind is ook in die skietery gewond, maar het oorleef. Twee verdagtes is op 28 September in hegtenis geneem. ŉ Derde verdagte is Sondag vasgetrek en was Woensdag saam met sy medebeskuldigdes in die beskuldigdebank. Die landdros het Woensdag gesê aangesien ŉ derde beskuldigde nou by die saak gevoeg is, kan beskuldigde een en twee nie nou om borgtog aansoek doen nie. Die saak is tot Dinsdag uitgestel wanneer die borgtogaansoek sal begin indien al die nodige dokumente dan reeds gereed is. Die verdagtes bly in aanhouding tot dan. Petersen se moord het tot gewelddadige betogings in Westbury gelei toe die gemeenskap daarop aangedring het dat owerhede dringend ingryp om bendebedrywighede en gepaardgaande geweld in dié gebied hok te slaan.